Rabada uit vierde toetsKagiso Rabada. (AP Photo/Halden Krog) Suid-Afrika sal sonder die dienste van sy hoofaanvalswapen, Kagiso Rabada, vir die vierde en finale toets teen Engeland op die Wanderers wees. Die vurige blits is weer deur die Internasionale Krieketraad oor die vingers getik ná sy feesvieringe toe hy vir Joe Root in Port Elizabeth skoongeboul het. Op mak blad – waar boulers hard moet werk om ’n paaltjie te kry – het Rabada vir Root met pure spoed oorrompel. Sy aflewering was binne ’n oogwink deur ’n gaping in die Engelse kaptein se verdediging en sy wegpen is teen 142 km/h getref. Met adrenalien wat deur sy are bruis, kon die 24-jarige blits nie sy emosies beteuel nie en hy het tot langs Root gehardloop en kliphard geskree. Soos wat hy vroeër in ’n onderhoud gesê het: “Wanneer jy met emosie speel, word jy gevaarlik.” Dit is egter nie die eerste keer dat Rabada in die sop was weens sy feesvieringe nie: In 2018 was hy ook in die sop toe hy vir Steve Smith en David Warner uitgehaal het. Rabada is nou ná die Root-voorval met 15% van sy wedstrydgeld beboet en hy sal ook die volgende toets teen Engeland misloop. Die amptelike klagte is deur Rod Tucker, Bruce Oxenford, Joel Wilson en Allahudien Paleker (skeidsregters) ingedien.